text: Katapulteret F16-pilot har afleveret snaps til mekanikere
  28 oktober 2015 kl. 20.08
  F16-piloten, der katapulterede sig ud af F16-flyet, der styrtede i Vesterhavet, afleverede onsdag snaps til dem, der sørger for katapultsæderne. 
  Der er ingen tvivl om, at den F16-pilot, der tirsdag katapulterede sig ud af F16-flyet, der styrtede i Vesterhavet, er en glad mand. Det fortalte Anders Rex, chef for Fighter Wing Skrydstrup, onsdag i TV SYD. Samtidig har piloten haft travlt.
  - Han har haft en rigtig travl dag på arbejde med at få debriefet og være rundt og snakke med de forskellige folk, der hjalp til i går, for lige at sikre, at alle spørgsmål bliver besvaret, sagde Anders Rex i TV SYDs 19.30-udsendelse.
  Og piloten havde været forbi en særlig afdeling ved mekanikerne med en lille gave, fortalte Anders Rex.
  - Og så sidst men ikke mindst har han (F16-piloten, red.) været henne ved sædeværkstedet, dem der pakker faldskærmen og sørger for at sæderne virker, med en flaske snaps som tak for at de har lavet et godt stykke arbejde.
  Du kan se hele interviewet med Anders Rex her.
  
  